Helle Sjelle (KF), 2006-12-14:
I Det Konservative Folkeparti prioriterer vi et godt sundhedsvæsen meget højt.
Vi lever jo i et af verdens rigeste lande, og derfor skal vi også have et sundhedsvæsen i verdensklasse, også når det handler om kræftområdet.
At vi i dag har en behandlingsgaranti for kræftramte, er dog i høj grad VK-regeringens fortjeneste.
VK-regeringen har i den grad været med til at søsætte behandlingsgarantien og omsætte den til praksis i patienternes hverdag.
Og jeg vil gerne understrege, at vi Konservative har været med ved alle de aftaler, der er blevet lavet på kræftområdet.
Vi har været med til at tilføre kræftbehandlingen adskillige hundrede millioner kroner.
VK-regeringen har med andre ord, siden den kom til i 2001, gjort en stor indsats for at løfte sygehusvæsenet generelt og kræftområdet især, og det vil jeg gerne illustrere gennem et par økonomiske nøgletal på området.
Allerede ved økonomiaftalerne for 2003 blev der afsat 570 mio. kr. til en fortsat prioritering af kræftbehandling.
Med forårspakken i 2004 tilførte vi knap 45 mio. kr. til klinisk kræftforskning og
25 mio. kr. til udvikling af nye behandlingsformer, og igen i 2005 styrkede vi ved økonomiaftalerne sundhedssektoren med 580 mio. kr., hvoraf en del af pengene var øremærket til kræftbehandling.
Derudover var der i finansloven for 2005 afsat ikke mindre end 420 mio. kr. til at forbedre kræftbehandlingsforløbet samt til lånerammer til indkøb af scannere og strålekanoner.
Endelig har regeringen alene i 2006 afsat 1,1 mia. kr. til gennemførelse af kræfthandlingsplan II, og for 2007 er der afsat 1 mia. kr. til låneramme til bl.a. scannere og strålekanoner.
Derudover er der i 2007 afsat 300 mio. kr. ekstra, primært til kræftmedicin.
Jeg kan måske godt forstå, hvis der er nogle, der bliver lidt forvirrede over alle de her tal, men alt i alt har vi Konservative altså bidraget til en styrkelse af kræftområdet med ikke mindre end små 4,5 mia. kr. i den tid, vi har siddet i regering.
Der er med andre ord tilført meget store midler til det her område.
Men selvfølgelig kan indsatsen ikke kun gøres op i penge, når det handler om ventetider til behandling for kræft.
Det handler om liv eller død, og vi skal handle her og nu.
Det er desværre rigtigt, at det har været utrolig vanskeligt at få sat danske kræftpatienter i behandling inden for fristerne, men det er slet ikke acceptabelt, at der skal være et sådant ventetidsproblem, som kan føre til en forværring af patienternes sygdom og i værste fald til deres død.
Derfor har regeringen også sat skarpt fokus på at udvide behandlingskapaciteten.
På den baggrund er det selvfølgelig også både irriterende og hjerteskærende at opleve, at de enkelte patienter, det enkelte menneske alligevel ikke får den nødvendige og optimale behandling.
Vi har indført en behandlingsgaranti, for at den skal overholdes.
Derfor er det også helt uacceptabelt og aldeles utilfredsstillende, at Sundhedsstyrelsen og amterne ikke har sørget for, at kræftpatienterne bliver henvist til behandling i udlandet, når ventetiderne overskrides i Danmark.
Derfor bad vi også straks ministeren om at udarbejde en redegørelse for, hvad der var sket.
Og som opfølgning på den har vi indgået en aftale, der bl.a. omfatter en ny enhed i Sundhedsstyrelsen, der skal tage sig af kræftområdet, og som skal styrke det statslige overblik og statens styring af kræftområdet, for blot at nævne et par eksempler på nogle af de ting, der er taget hånd om.
De tiltag skulle gerne være med til at sikre, at behandlingsgarantien fremover overholdes.
Det er helt afgørende, fordi netop den garanti for os Konservative er en mærkesag og har været det i mange år.
Man skal som patient, som menneske have tryghed for, at de garantier, vi stiller, også bliver overholdt.
Ventetid giver utryghed både hos den syge og det enkelte menneskes nærmeste, og det koster penge i form af dårligere behandling, tabt arbejdsevne og i værste fald tab af liv.
Jeg vil derfor gerne slå fast, at hele denne sag for os først og fremmest handler om omsorgen for patienterne, for det enkelte menneske.
Det er vigtigt, at patienterne får den rette behandling.
Denne sag handler ikke om underlødige angreb på en minister, sådan som vi har set det fra oppositionen.
Ansvaret er placeret hos Sundhedsstyrelsen og amterne, og fremover vil vi se mere statslig styring på det her område.
Alt i alt burde vi således nu også på kræftområdet bevæge os i retning af et sundhedsvæsen i verdensklasse, vi burde fremover kunne overholde garantien og sikre de syge kræftpatienter de bedste chancer for helbredelse og overlevelse.
Det fortjener de.